Title: กฎกระทรวง ฉบับที่ 10 (พ.ศ. 2540) ออกตามความในพระราชบัญญัติระเบียบข้าราชการฝ่ายอัยการ พ.ศ. 2521 ว่าด้วยการกำหนดตำแหน่งข้าราชการอัยการที่เรียกชื่ออย่างอื่นและการเทียบตำแหน่งข้าราชการอัยการที่เรียกชื่ออย่างอืนกับตำแหน่งข้าราชการอัยการ

กฎกระทรวง

กฎกระทรวง
ฉบับที่ ๑๐ (พ.ศ. ๒๕๔๐)
ออกตามความในพระราชบัญญัติระเบียบข้าราชการฝ่ายอัยการ
พ.ศ. ๒๕๒๑
ว่าด้วยการกำหนดตำแหน่งข้าราชการอัยการที่เรียกชื่ออย่างอื่น
และการเทียบตำแหน่งข้าราชการอัยการที่เรียกชื่ออย่างอื่น
กับตำแหน่งข้าราชการอัยการ[๑]

อาศัยอำนาจตามความในมาตรา ๑๔
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑
ซึ่งแก้ไขเพิ่มเติมโดยประกาศคณะรักษาความสงบเรียบร้อยแห่งชาติ ฉบับที่ ๔๙ ลงวันที่
๒๘ กุมภาพันธ์ ๒๕๓๔ และมาตรา ๒๓ แห่งพระราชบัญญัติระเบียบข้าราชการฝ่ายอัยการ พ.ศ.
๒๕๒๑ ซึ่งแก้ไขเพิ่มเติมโดยพระราชบัญญัติระเบียบข้าราชการฝ่ายอัยการ (ฉบับที่ ๖)
พ.ศ. ๒๕๓๘ นายกรัฐมนตรีโดยความเห็นชอบของ ก.อ. ออกกฎกระทรวงไว้ ดังต่อไปนี้

ให้มีตำแหน่งข้าราชการอัยการที่เรียกชื่ออย่างอื่น
โดยเทียบกับตำแหน่งข้าราชการอัยการตามมาตรา ๒๓ วรรคหนึ่ง ดังต่อไปนี้
ตำแหน่งที่เรียกชื่ออย่างอื่น                          เทียบกับตำแหน่ง
อธิบดีอัยการฝ่ายต่างประเทศ                        อัยการพิเศษฝ่ายปรึกษา
รองอธิบดีอัยการฝ่าย                                อัยการพิเศษฝ่าย
รองอธิบดีอัยการเขต                                 อัยการพิเศษฝ่าย
เลขานุการอัยการสูงสุด                              อัยการพิเศษฝ่าย
อัยการผู้เชี่ยวชาญพิเศษ                             อัยการพิเศษฝ่าย
รองเลขานุการอัยการสูงสุด                          อัยการพิเศษประจำกรม
รองอัยการพิเศษฝ่าย                                 อัยการพิเศษประจำกรม
อัยการผู้เชี่ยวชาญ                                   อัยการพิเศษประจำกรม
ผู้ช่วยเลขานุการอัยการสูงสุด                        อัยการจังหวัด

ให้ไว้ ณ วันที่ ๑๒ สิงหาคม พ.ศ. ๒๕๔๐
พลเอก ชวลิต  ยงใจยุทธ
นายกรัฐมนตรี

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากสำนักงานอัยการสูงสุดได้ปรับปรุงการแบ่งส่วนราชการขึ้นใหม่
เพื่อให้ภารกิจอันได้แก่ การอำนวยความยุติธรรม การรักษาผลประโยชน์ของรัฐ
และการคุ้มครองสิทธิเสรีภาพของประชาชนเป็นไปโดยมีประสิทธิภาพ
บรรลุประสิทธิผลและเป็นสากล เกิดประโยชน์ต่อรัฐและประชาชนอย่างแท้จริง และเพื่อให้สอดคล้องกับการปรับปรุงดังกล่าว
สมควรกำหนดตำแหน่งผู้เป็นหัวหน้าส่วนราชการ ผู้ช่วยหัวหน้าส่วนราชการและผู้ปฏิบัติงานประเภทผู้เชี่ยวชาญเฉพาะ
เป็นตำแหน่งพนักงานอัยการที่เรียกชื่ออย่างอื่น
เพื่อให้เกิดความชัดเจนในการบริหารราชการและการบังคับบัญชา และเพื่อให้มีอำนาจหน้าที่ในการดำเนินคดีตามพระราชบัญญัติพนักงานอัยการ
พ.ศ. ๒๔๙๘ จึงจำต้องกำหนดให้ตำแหน่งดังกล่าวเป็นตำแหน่งข้าราชการอัยการที่เรียกชื่ออย่างอื่นและเทียบตำแหน่งข้าราชการอัยการดังกล่าวกับตำแหน่งข้าราชการอัยการตามมาตรา
๒๓ วรรคหนึ่ง แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑
ซึ่งแก้ไขเพิ่มเติมโดยพระราชบัญญัติระเบียบข้าราชการฝ่ายอัยการ (ฉบับที่ ๖) พ.ศ.
๒๕๓๘ และโดยที่มาตรา ๒๓ วรรคสอง แห่งพระราชบัญญัติดังกล่าวบัญญัติว่า
การกำหนดตำแหน่งข้าราชการอัยการที่เรียกชื่ออย่างอื่นและการเทียบตำแหน่งข้าราชการอัยการที่เรียกชื่ออย่างอื่นดังกล่าวกับตำแหน่งข้าราชการอัยการให้กระทำโดยกฎกระทรวง  จึงจำเป็นต้องออกกฎกระทรวงนี้

ดลธี/ผู้จัดทำ
๙
กันยายน ๒๕๕๓

เอกฤทธิ์/ผู้ตรวจ
๑๕ พฤศจิกายน ๒๕๕๓

[๑] ราชกิจจานุเบกษา
เล่ม ๑๑๔/ตอนที่ ๓๙ ก/หน้า ๑๙/๑๓ สิงหาคม ๒๕๔๐